Diari Oficial de la Generalitat Valenciana


Sumari del DOGV 9753, del 27-12-2023 (2023/13131)

RESOLUCIÓ de 20 de desembre de 2023, de la Vicepresidència Primera i Conselleria de Cultura i Esport, per la qual es convoquen, per al 2024, les subvencions per a l'elaboració de la secció de patrimoni cultural de catàlegs de proteccions i la redacció de plans especials de protecció i de plans directors per a intervenció en béns d'interés cultural de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9753

Data del DOGV
:   27-12-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/13987


Data del document
:   20-12-2023

Organisme emissor
:   Vicepresidència Primera i Conselleria de Cultura i Esport

Tipus de document
:   Resolució

Anàlisi jurídica

 Descriptors 

:   * Vicepresidència Primera i Conselleria de Cultura i Esport

RESOLUCIÓ de 20 de desembre de 2023, de la Vicepresidència Primera i Conselleria de Cultura i Esport, per la qual es convoquen, per al 2024, les subvencions per a l'elaboració de la secció de patrimoni cultural de catàlegs de proteccions i la redacció de plans especials de protecció i de plans directors per a intervenció en béns d'interés cultural de la Comunitat Valenciana. [2023/13364]  
La Constitució Espanyola en l'article 46 establix que els poders públics garantiran la conservació i promouran l'enriquiment del patrimoni històric, cultural i artístic dels pobles d'Espanya i dels béns que els integren, i que correspon a estos facilitar la participació de tots els ciutadans en la vida cultural, segons l'article 9.2.  
  
L'Estatut d'Autonomia de la Comunitat Valenciana, aprovat per la Llei orgànica 5/1982, d'1 de juliol, establix en l'article 49.1. 4t la competència exclusiva de la Generalitat en matèria de cultura.  
L'Ordre 21/2018, de 16 de maig, de la Conselleria d'Educació, Investigació, Cultura i Esport (DOGV 8300, 22.05.2018) va aprovar les bases reguladores de les subvencions per a l'elaboració de la secció de patrimoni cultural de catàlegs de proteccions i la redacció de plans especials de protecció i de plans directors per a intervenció en béns d'interés cultural de la Comunitat Valenciana, amb la finalitat de cofinançar treballs que tinguen com a objectiu la protecció, la recuperació i la rehabilitació d'espais amb interés patrimonial.  
Les subvencions s'emmarcaran en el Pla estratègic de subvencions 2024-2026, de la Vicepresidència Primera i Conselleria de Cultura i Esport, i es dicten de conformitat amb els preceptes dels articles 2.1 i 2.2 de la Llei 38/2003, de 17 de novembre, general de subvencions (LGS); del Reial decret 887/2006, de 21 de juliol, que aprova el Reglament general de subvencions (RGS); de l'article 41 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, d'acord amb el Decret 186/2023, de 17 d'octubre, del Consell, d'aprovació del Reglament orgànic i funcional de la Vicepresidència Primera i Conselleria de Cultura i Esport, d'acord amb la disposició final tercera de l'Ordre 21/2018, de 16 de maig, que aprova les bases reguladores d'esta convocatòria; en virtut les facultats que em conferix l'article 28 de la Llei 5/1983, de 30 de desembre, de Govern Valencià, resolc:  
  
  
Primer. Convocatòria  
Es convoquen, per al 2024, subvencions per a cofinançar treballs d'elaboració i redacció de la secció de patrimoni cultural de catàlegs de proteccions, de plans especials de protecció i de plans directors que tinguen com a objectiu la protecció, la recuperació i la rehabilitació d'espais amb interés patrimonial.  
S'establixen, per a fer-ho, tres programes:  
Programa 1: subvencions per a l'elaboració i redacció de la secció de patrimoni cultural de catàlegs de proteccions.  
Programa 2: subvencions per a l'elaboració i redacció de plans especials de protecció.  
Programa 3: subvencions per a l'elaboració i redacció de plans directors.  
La present convocatòria es regula mitjançant l'Ordre 21/2018, de 16 de maig, de la Conselleria d'Educació, Investigació, Cultura i Esport (DOGV 8300, 22.05.2018), per la qual s'establixen les bases reguladores de les subvencions per a l'elaboració de la secció de patrimoni cultural de catàlegs de proteccions i la redacció de plans especials de protecció i de plans directors per a intervenció en béns d'interés cultural de la Comunitat Valenciana.  
  
Segon. Entitats beneficiàries  
1. Podran obtindre la condició de beneficiaris del programa 1 els ajuntaments que en el moment de publicació d'esta resolució no hagen presentat davant de l'Administració de la Generalitat Valenciana per a començar la seua tramitació urbanística un catàleg de proteccions.  
2. També podran presentar-se els ajuntaments que vulguen realitzar una modificació dels seus catàlegs, sempre que estes modificacions no s'hagen presentat davant de l'Administració de la Generalitat Valenciana per a tramitar-se.  
3. Podran obtindre la condició de beneficiaris dels programes 2 i 3 els ajuntaments que presenten un pla especial de protecció o un pla director d'intervenció sobre un bé d'interés cultural immoble que es trobe en el seu terme municipal i que forme part d'alguna de les tipologies enumerades en l'article 26.1.a de la Llei 4/1998, d'11 de juny, del patrimoni cultural valencià. Estos documents no han d'haver-se presentat davant de l'Administració per a tramitar-se i aprovar-se.  
  
4. Els beneficiaris hauran de complir, si és el cas, les mesures previstes en els articles 45 i següents de la Llei orgànica 3/2007, de 22 de març, per a la igualtat efectiva de dones i homes.  
  
Tercer. Sol·licitud, terminis i tramitació  
1. El termini de presentació de les sol·licituds serà de 15 dies, comptats des de l'endemà de la publicació d'esta resolució en el Diari Oficial de la Generalitat Valenciana. Si en el termini de sis mesos a partir de la finalització de la presentació de sol·licituds no hi ha hagut cap resolució ni notificació expressa sobre la sol·licitud, s'entendrà que ha sigut desestimada.  
2. Les sol·licituds les omplirà la persona que represente l'entitat sol·licitant, exclusivament mitjançant l'accés a l'apartat de serveis en línia, de la seu electrònica de la Generalitat, accessible mitjançant l'adreça següent: https://cutt.ly/krMgjzu. Per a fer-ho, haurà de disposar d'algun dels sistemes de signatura electrònica admesos i que figuren en la seu electrònica de la Generalitat a nom de l'entitat sol·licitant, https://sede.gva.es.  
La presentació de sol·licituds amb altres mitjans, o mitjançant l'accés a un URL diferent de les anteriors, serà motiu d'exclusió.  
3. Les notificacions i comunicacions es practicaran únicament amb mitjans electrònics, de conformitat amb els articles 14.2, 41 i 43 de la Llei 39/2015.  
4. La sol·licitud s'enviarà per mitjà de la seu electrònica de la Generalitat en els termes de l'apartat dos. Si algun dels subjectes previstos en esta convocatòria presenta la sol·licitud presencialment, se li requerirà que rectifique per mitjà de la presentació electrònica. A este efecte, es considerarà com a data de presentació de la sol·licitud aquella en la qual s'haja fet la rectificació. En tot cas, no es consideraran presentades les sol·licituds realitzades per una via diferent de la indicada, d'acord amb els articles 14.2 i 16.8 de la Llei 39/2015.  
5. La sol·licitud s'atindrà al que s'indica en l'article 6 de l'Ordre 21/2018, de 16 de maig, de la Conselleria d'Educació, Investigació, Cultura i Esport (DOGV 8300, 22.05.2018), per la qual s'establixen les bases reguladores de les subvencions per a l'elaboració de la secció de patrimoni cultural de catàlegs de proteccions i la redacció de plans especials de protecció i de plans directors per a intervenció en béns d'interés cultural de la Comunitat Valenciana.  
6. S'aproven el model de sol·licitud i els documents que s'adjunten com a annexos.  
7. Documentació que cal aportar:  
La presentació de sol·licituds per a optar a les ajudes implica l'acceptació expressa i formal de les bases de la convocatòria, i caldrà aportar els documents següents:  
7.1. Documentació comuna als tres programes  
a) Sol·licitud general de subvenció, que s'ha d'omplir en el moment de sol·licitar la subvenció mitjançant formulari electrònic, en què es farà constar, en els diferents apartats del formulari, les dades relacionades amb la subvenció sol·licitada, el sol·licitant, el representant, les notificacions, el lloc de l'activitat, les dades bancàries, la declaració d'ajudes sol·licitades o rebudes i la consulta de serveis interactius.  
  
b) En el cas que el sol·licitant siga un nou perceptor, desitge rebre l'import de la subvenció en un compte no donat d'alta en el sistema de comptabilitat de la Generalitat Valenciana o hi haja hagut variació en les dades identificatives, haurà d'accedir al tràmit automatitzat PROPER, procediment per a tramitar les altes, modificacions i baixes de les domiciliacions bancàries, https://cutt.ly/KMIpaiK. Si el compte ja està donat d'alta en el sistema de comptabilitat de la Generalitat Valenciana, només caldrà omplir el número de compte en l'apartat E de la sol·licitud general de subvencions.  
c) Instància omplida d'acord amb l'annex de la present ordre (annex I) https://cutt.ly/ekAzucm disponible en la guia PROP electrònica accessible mitjançant el portal de la Generalitat Valenciana www.gva.es.  
  
d) D'acord amb el que disposa l'article 28.2 de la Llei 39/2015, d'1 d'octubre, del procediment administratiu comú de les administracions públiques, els interessats tenen dret a no aportar documents que ja es troben en poder de l'administració actuant o hagen sigut elaborats per qualsevol altra administració. L'administració actuant podrà consultar o recollir estos documents, llevat que l'interessat s'oposara a això. No cabrà l'oposició quan l'aportació del document s'exigisca en el marc de l'exercici de potestats sancionadores o d'inspecció. És per això que, en l'annex de sol·licitud de l'ajuda, s'inclou la possibilitat que el sol·licitant no autoritze expressament la Vicepresidència Primera i Conselleria de Cultura i Esport perquè l'Administració obtinga directament l'acreditació del compliment de les obligacions tributàries amb l'Agència Estatal d'Administració Tributària, la Conselleria d'Hisenda i Administració Pública i la Tresoreria General de la Seguretat Social. En el cas de denegar l'autorització en l'apartat C de l'annex I, l'entitat haurà d'aportar la documentació acreditativa pertinent en el moment de la sol·licitud.  
  
  
e) Declaració responsable de no figurar com a beneficiaris d'una subvenció nominativa per a la mateixa finalitat, segons la Llei de pressupostos de la Generalitat vigent en cada exercici. Els sol·licitants marcaran la casella corresponent en l'apartat E de l'annex I.  
f) Declaració responsable que la documentació la redacció de la qual és objecte d'esta subvenció no s'ha presentat davant de l'Administració de la Generalitat Valenciana per al començament de la seua tramitació. Els sol·licitants marcaran la casella corresponent en l'apartat E de l'annex I.  
g) Si és el cas, declaració responsable de les ajudes de minimis concedides per qualsevol projecte al sol·licitant, incloent-hi els costos per als quals se sol·licita suport durant els dos exercicis fiscals anteriors i durant l'exercici fiscal en curs, amb indicació de l'import, l'organisme, la data de concessió i el règim d'ajuda en què s'empara; o si és el cas, declaració de no haver-ne rebut cap. Els sol·licitants marcaran la casella corresponent en l'apartat E de l'annex I.  
h) Certificat de l'acord per a la sol·licitud de l'ajuda i compromís de finançament del 100 % de les actuacions sol·licitades. Els ajuntaments i altres entitats sol·licitants ho acreditaran amb certificat de l'acord adoptat sobre este tema, annex II, https://cutt.ly/FwI5yydr  
7.2. Documentació específica del programa 1  
a) Certificat que acredite que hi ha o no hi ha en el municipi instruments de protecció patrimonial previs vigents, diferents del Pla general d'ordenació urbana o de les normes subsidiàries, si és el cas, amb especificació de la data d'aprovació.  
b) Currículum de l'equip redactor, en què es ressalte l'experiència en la redacció de catàlegs de proteccions i de projectes d'intervenció o investigació relacionats amb el patrimoni cultural. Si és el cas, acreditació de títols de màster oficials relacionats directament amb el patrimoni cultural.  
c) Document en el qual es descriguen les línies d'investigació històriques i anàlisi documental previstes per a l'elaboració del catàleg. Memòria descriptiva del procés d'obtenció d'informació i descripció dels estudis complementaris previstos.  
d) Model de fitxa de catàleg.  
e) Anàlisi preliminar del territori i la seua història, en què es valoren les zones conegudes amb potencial de patrimoni cultural. Llista i pla d'elements susceptibles, en fase preliminar, de protecció.  
f) Compromís per part de l'ajuntament de començar la tramitació urbanística de la documentació redactada en el termini màxim de dos anys a partir de la concessió de la subvenció, així com de dur a terme les modificacions i correccions necessàries que es puguen sol·licitar en el transcurs d'esta tramitació.  
7.3. Documentació específica del programa 2  
a) Estudi comparatiu acreditant el nivell d'excepcionalitat de l'immoble.  
b) Certificat que acredite que hi ha o no hi ha en el municipi instruments de protecció patrimonial previs vigents, diferents del Pla general d'ordenació urbana o de les normes subsidiàries, si és el cas, amb especificació de la data d'aprovació.  
c) Currículum de l'equip redactor, en què es ressalte l'experiència en la redacció de plans especials de protecció i de projectes d'intervenció o investigació relacionats amb el patrimoni cultural. Si és el cas, acreditació de títols de màster oficials relacionats directament amb el patrimoni cultural.  
d) Document en què es descriguen les línies d'investigació històrica i anàlisi documental previstes per a l'elaboració del pla especial. Memòria descriptiva del procés d'obtenció d'informació i descripció dels estudis complementaris previstos.  
e) Model de fitxa de catàleg.  
f) Anàlisi preliminar de l'entorn. Establiment de criteris per a la delimitació o redelimitació, si és el cas, de l'entorn de protecció. Llista i pla d'elements susceptibles, en fase preliminar, de protecció.  
  
g) Compromís per part de l'ajuntament de començar la tramitació urbanística de la documentació redactada en el termini màxim de dos anys a partir de la concessió de la subvenció, així com de dur a terme les modificacions i correccions necessàries que es puguen sol·licitar en el transcurs d'esta tramitació.  
7.4. Documentació específica del programa 3  
a) Document descriptiu de l'estat de conservació i possibles danys que hi haja en l'immoble.  
b) Certificat que acredite que hi ha o no hi ha en el municipi instruments de protecció patrimonial previs vigents, diferents del Pla general d'ordenació urbana o de les normes subsidiàries, si és el cas, amb especificació de la data d'aprovació.  
c) Currículum de l'equip redactor, en què es ressalte l'experiència en la redacció de plans directors i de projectes d'intervenció o investigació relacionats amb el patrimoni cultural. Si és el cas, acreditació de títols de màster oficials relacionats directament amb el patrimoni cultural o amb la planificació territorial.  
d) Document explicatiu de les línies d'investigació històriques i anàlisi documental previstes per a la redacció del pla director. Enumeració i descripció succinta dels estudis que es preveuen realitzar en l'immoble. Descripció de l'immoble, de l'estat actual i de les patologies principals. Anàlisi urbanística i normativa que afecta el bé d'interés cultural.  
e) Avançament del marc temporal, del marc pressupostari i dels mitjans tècnics i humans per a la realització de les actuacions programades en el pla director.  
f) Avançament de les intervencions previstes, propostes de gestió, promoció i usos.  
g) Compromís per part de l'ajuntament d'elevar a acord del ple de la corporació el compliment de les previsions del pla director.  
  
8. Les sol·licituds hauran de ser subscrites pels qui exercixen la representació legal en cada cas d'acord amb la normativa d'aplicació.  
  
9. Respecte a la cessió dels drets de propietat intel·lectual, s'haurà de tindre en compte la normativa sobre la matèria, especialment el Reial decret legislatiu 1/1996, de 12 d'abril, pel qual s'aprova el text refós de la Llei de propietat intel·lectual, i es regularitzen, s'aclarixen i s'harmonitzen les disposicions legals vigents sobre la matèria. A este efecte, els autors dels projectes i les memòries científiques de les actuacions subvencionades donen per cedits, amb caràcter no exclusiu, els drets de propietat intel·lectual de l'actuació subvencionada, amb caràcter indefinit i per a tots els països del món, amb la finalitat que la Generalitat Valenciana puga difondre-les per qualsevol mitjà.  
10. L'entitat sol·licitant només podrà presentar una única sol·licitud, referida a un dels tres programes.  
11. D'acord amb el que s'establix en l'article 68 de la Llei 39/2015, d'1 d'octubre, del procediment administratiu comú de les administracions públiques, si la sol·licitud no reunix els requisits i els documents que s'assenyalen en esta base, es requerirà a l'interessat perquè en el termini de deu dies esmene la falta o perquè adjunte els documents preceptius, amb indicació que, si no ho fa, se'l tindrà com a desistit de la petició, amb resolució prèvia que haurà de ser dictada en els termes previstos en l'article 21 d'esta llei.  
Quart. Dotació econòmica  
1. L'import previst per a la dotació d'estes ajudes serà de 700.000,00 euros, que serà satisfet amb càrrec a l'aplicació pressupostària M96406537.454A00.7, línia S0493 «Ajudes per a la redacció de catàlegs i pla director», del pressupost de la Generalitat Valenciana per a 2024.  
2. Com que es tracta d'una despesa de tramitació anticipada, la resolució d'esta convocatòria i, per tant, la concessió de les subvencions, queda condicionada al fet que hi haja crèdit adequat i suficient en els pressupostos de la Generalitat Valenciana per a 2024.  
  
Cinqué. Objecte i condicions de la concessió  
1. Es finançaran amb estos fons els treballs d'elaboració i redacció de la secció de patrimoni cultural dels catàlegs de proteccions, plans especials de protecció i plans directors, incloent-hi els treballs previs d'investigació documental i de prospecció arqueològica. Es finançaran les actuacions realitzades des de l'1 de gener de 2024 fins a la finalització del termini de justificació de l'execució dels treballs, que es finançaran amb els crèdits que estaran consignats a este efecte en la futura llei de pressupostos de la Generalitat per a 2024 i que ja figuren en el projecte de llei.  
2. A l'efecte d'esta convocatòria només seran tinguts en compte els plans especials de protecció i/o plans directors que tinguen com a objecte prioritari un bé d'interés cultural immoble que es trobe inscrit en l'Inventari general del patrimoni cultural valencià.  
  
3. Respecte als continguts mínims que hauran d'incloure els catàlegs, secció patrimoni cultural, els plans especials i els plans directors, així com respecte a les condicions que hauran de complir els equips redactors, s'atindrà al que es disposa en l'art. 2 de l'Ordre 21/2018, de 16 de maig, de la Conselleria d'Educació, Investigació, Cultura i Esport (DOGV 8300, 22.05.2018), per la qual s'establixen les bases reguladores de les subvencions per a l'elaboració de la secció de patrimoni cultural de catàlegs de proteccions i la redacció de plans especials de protecció i de plans directors per a intervenció en béns d'interés cultural de la Comunitat Valenciana.  
4. Únicament serà subvencionable el treball elaborat per equips externs al personal del mateix ajuntament. Per a acreditar este requisit, els sol·licitants hauran de presentar la documentació que confirme la contractació efectiva de l'equip, d'acord amb els mecanismes establits en el marc de l'Administració local.  
5. Se subvencionarà fins a un màxim del 95 % del pressupost de l'activitat sol·licitada segons l'article 9.4 de l'Ordre 21/2018, de 16 de maig, i la quantia màxima de la subvenció no podrà ser superior als 25.000,00 euros ni inferior a 5.000,00 euros. L'import de cofinançament s'establirà en funció de la grandària del municipi segons les xifres de població oficials publicades per l'Institut Nacional d'Estadística en l'última revisió del padró prèvia a la data de presentació de la sol·licitud i serà:  
Municipis de més de 50.000 habitants: 50 %.  
Municipis entre 20073 i 50722 habitants: 60 %.  
Municipis entre 5001 i 20423 habitants: 70 %.  
Municipis entre 1001 i 5000 habitants: 80 %.  
Municipis de menys de 1.000 habitants: 95 %.  
6. Segons el que disposa l'art. 31.8 de la Llei 38/2003, de 17 de novembre, general de subvencions, no es consideren despeses subvencionables els impostos indirectes quan siguen susceptibles de recuperació o compensació. L'Impost sobre el Valor Afegit només podrà ser subvencionable quan el beneficiari acredite que no fa la compensació d'este impost.  
7. L'import de les subvencions en cap cas podrà ser d'una quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada.  
  
Sisé. Criteris de valoració de les sol·licituds  
1. Segons el que es disposa en l'art. 9 de l'Ordre 21/2018, de 16 de maig, de la Conselleria d'Educació, Investigació, Cultura i Esport (DOGV 8300, 22.05.2018), per la qual s'establixen les bases reguladores de les subvencions per a l'elaboració de la secció de patrimoni cultural de catàlegs de proteccions i la redacció de plans especials de protecció i de plans directors per a intervenció en béns d'interés cultural de la Comunitat Valenciana, les sol·licituds que complisquen amb els requisits establits en l'ordre de bases i en esta convocatòria seran valorats i puntuats segons els criteris que a continuació s'indiquen, amb una puntuació màxima de 30 punts:  
a) Programa 1. Catàlegs de proteccions, secció patrimoni cultural.  
  
a.1. Patrimoni cultural, fins a un màxim de 10 punts:  
Per patrimoni reconegut en el municipi:  
- Per cada bé d'interés cultural: 1 punt, amb un màxim de 5 punts.  
  
- Per cada bé de rellevància local: 0,75 punts, amb un màxim de 4 punts.  
- Hi ha instruments de protecció previs: si hi ha instruments municipals de protecció del patrimoni vigents, previs al document que es redactarà o elaborats amb una normativa anterior a l'actual, diferents del Pla general d'ordenació urbana: 1 punt.  
  
S'entendrà que tenen la consideració de béns d'interés cultural i béns de rellevància local els que es troben inscrits en l'Inventari general del patrimoni cultural valencià en la data en què s'òbriga el termini de presentació de sol·licituds per a esta subvenció. Així mateix, són baremables els immobles reconeguts com a béns de rellevància local en documents urbanístics municipals aprovats definitivament, però pendents d'inscripció en l'inventari general esmentat, així com els béns de rellevància local i béns d'interés cultural declarats segons el que establix la llei (disposició addicional primera de la Llei de patrimoni cultural valencià i disposició addicional cinquena de la Llei 5/2007, de 9 de febrer, de modificació de la Llei 4/1998, d'11 de juny, del patrimoni cultural valencià).  
a. 2. Qualificació de l'equip redactor, fins a un màxim de 10 punts:  
Trajectòria de l'equip redactor:  
- Experiència en redacció de catàlegs de proteccions: fins a 5 punts.  
  
- Experiència en la redacció de projectes d'intervenció o en treballs de recerca relacionats amb el patrimoni cultural (excepte redacció de catàlegs): fins a 4 punts.  
- Títols de màster oficials directament relacionats amb el patrimoni cultural: fins a 1 punt.  
a. 3. Documentació tècnica que cal aportar amb la sol·licitud, fins a un màxim de 10 punts:  
Es valorarà la qualitat i rigor de:  
- Línies d'investigació històriques i anàlisi documental previstes. Memòria descriptiva del procés d'obtenció d'informació. Determinació i descripció d'estudis complementaris previstos: fins a 4 punts.  
  
- Model de fitxa de catàleg, segons els continguts de l'annex VI de la Llei 5/2014, de 25 de juliol, d'ordenació del territori, urbanisme i paisatge, i la normativa patrimonial: fins a 3 punts.  
- Anàlisi preliminar del territori i la seua història, amb valoració de les zones conegudes amb potencial de patrimoni cultural. Llista i pla d'elements susceptibles, en fase preliminar, de protecció: fins a 3 punts.  
b) Programa 2. Plans especials de protecció.  
b.1. Característiques del BIC (bé d'interés cultural) i del seu entorn, fins a un màxim de 10 punts:  
- Per l'excepcionalitat de l'immoble: fins a 5 punts.  
- Si hi ha béns de rellevància local en l'entorn del BIC: fins a 3 punts.  
- Si hi ha normatives de protecció patrimonial vigents prèvies en l'immoble sobre el qual actua el pla: fins a 2 punts.  
b.2. Qualificació de l'equip redactor, fins a un màxim de 10 punts:  
Trajectòria de l'equip redactor:  
- Experiència en redacció de plans especials de protecció: fins a 5 punts.  
- Experiència en la redacció de projectes d'intervenció o en treballs de recerca relacionats amb el patrimoni cultural (excepte redacció de plans especials de protecció): fins a 4 punts.  
- Títols de màster oficials directament relacionats amb el patrimoni cultural: fins a 1 punt.  
b.3. Documentació tècnica que cal aportar amb la sol·licitud, fins a un màxim de 10 punts:  
Es valorarà la qualitat i rigor de:  
- Línies d'investigació històriques i anàlisi documental previstes. Memòria descriptiva del procés d'obtenció d'informació. Determinació i descripció d'estudis complementaris previstos: fins a 4 punts.  
  
- Model de fitxa de catàleg, segons els continguts de l'annex VI de la Llei 5/2014, de 25 de juliol, d'ordenació del territori, urbanisme i paisatge, i la normativa patrimonial: fins a 3 punts.  
- Anàlisi preliminar de l'entorn. Establiment de criteris per a la delimitació o redelimitació, si és el cas, de l'entorn de protecció. Llista i pla d'elements susceptibles, en fase preliminar, de protecció: fins a 3 punts.  
  
c) Programa 3. Plans directors.  
c.1. Característiques del BIC (bé d'interés cultural), fins a un màxim de 5 punts:  
- Si hi ha danys estructurals que fan perillar l'immoble: fins a 3 punts.  
- Si hi ha normatives de protecció patrimonial vigents prèvies en l'immoble sobre el qual actua el pla: fins a 2 punts.  
c.2. Qualificació de l'equip redactor, fins a un màxim de 10 punts:  
Trajectòria de l'equip redactor:  
- Experiència en la redacció de plans directors: fins a 5 punts.  
- Experiència en la redacció de projectes d'intervenció o en treballs de recerca relacionats amb el patrimoni cultural (excepte redacció de plans directors): fins a 4 punts.  
- Títols de màster oficials directament relacionats amb el patrimoni cultural o amb la planificació territorial: fins a 1 punt.  
c.3. Documentació tècnica que cal aportar amb la sol·licitud, fins a un màxim de 15 punts:  
Es valorarà la qualitat i rigor de:  
- Línies d'investigació històriques i anàlisi documental previstes. Enumeració i descripció succinta dels estudis que es preveuen realitzar en l'immoble. Descripció de l'immoble, de l'estat actual i de les patologies principals. Anàlisi urbanística i normativa que afecta el BIC: fins a 5 punts.  
- Avançament del marc temporal, del marc pressupostari i dels mitjans tècnics i humans per a la realització de les actuacions programades en el pla director: fins a 5 punts.  
- Avançament de les intervencions previstes, propostes de gestió, promoció i usos. Criteris de priorització: fins a 5 punts.  
Seté. Procediment per a l'atorgament de la subvenció  
En aplicació dels criteris de valoració establits en l'ordre de bases i amb la valoració corresponent de totes les sol·licituds que hagen complit els requisits de la convocatòria, s'elaborarà una llista ordenada per la puntuació obtinguda segons els criteris establits en l'article sisé d'esta convocatòria.  
Obtindran la condició de beneficiari seguint un ordre descendent en la relació esmentada, segons la puntuació obtinguda fins a l'esgotament de la dotació econòmica. La quantia econòmica que es percebrà es determinarà d'acord amb el que s'ha establit en l'art. 9 de l'Ordre 21/2018, de 16 de maig, de la Conselleria d'Educació, Investigació, Cultura i Esport (DOGV 8300, 22.05.2018).  
En cas d'empat en la puntuació entre dues o més sol·licituds, tindran prioritat les que hagen obtingut més puntuació en els apartats a.2, b.2 o c.2 de l'article anterior.  
  
Huité. Resolució de la subvenció  
1. El termini per a la resolució i notificació serà de sis mesos a partir de la publicació de la present convocatòria.  
2. Atesos els criteris indicats, la comissió tècnica elaborarà l'informe i la proposta pertinent que l'òrgan instructor presentarà a la persona titular de la Direcció General de Patrimoni Cultural.  
3. Vista la proposta, la persona titular de la Direcció General de Patrimoni Cultural resoldrà la concessió i la quantitat de la subvenció, que s'haurà de comunicar en el termini màxim de deu dies a partir del moment de la resolució de concessió.  
4. La resolució es publicarà en el Diari Oficial de la Generalitat Valenciana, tal com disposa l'article 18 de la Llei general de subvencions, l'article 8.1 de la Llei 19/2013, de 9 de desembre, de transparència, accés a la informació pública i bon govern, i l'article 166 de la Llei 1/2015, de 6 de febrer, de la Generalitat.  
  
Nové. Obligacions  
Els beneficiaris estaran subjectes a les obligacions generals derivades de la normativa vigent sobre ajudes o subvencions públiques, a la Llei 4/1998, d'11 de juny, del patrimoni cultural valencià i, en particular, a les que fa referència la Llei 38/2003, de 17 de novembre, general de subvencions, i la Llei 1/2015, de 6 de febrer, d'hisenda pública, del sector públic instrumental i de subvencions, en l'article 165.2.i, i les detallades en l'article 13 de l'Ordre 21/2018, de 16 de maig, de la Conselleria d'Educació, Investigació, Cultura i Esport (DOGV. 8300, 22.05.2018), per la qual s'establixen les bases reguladores de les subvencions per a l'elaboració de la secció de patrimoni cultural de catàlegs de proteccions i la redacció de plans especials de protecció i de plans directors per a intervenció en béns d'interés cultural de la Comunitat Valenciana.  
  
Desé. Justificació i pagament de la subvenció  
La documentació justificativa de la realització de l'activitat subvencionada complirà amb el que s'establix en l'article 15 de les bases de la convocatòria. Annex III https://cutt.ly/RwI5y0MY  
El termini de presentació de la documentació justificativa de la realització de l'activitat subvencionada serà fins al 15 de novembre de 2024. En el cas que se sol·licite i es justifique, el termini podrà ser ampliat per deu dies més, d'acord amb el que s'establix en l'article 15 de l'Ordre 21/2018, de 16 de maig, de les bases reguladores (DOGV 8300, 22.05.2018).  
Les administracions locals hauran d'acreditar el compliment de l'art. 31 de la Llei 38/2003, de 17 de novembre, general de subvencions, que obliga els beneficiaris, quan l'import de la despesa subvencionable supere les quanties del contracte menor establides en la Llei 9/2017, de 8 de novembre, de contractes del sector públic, a sol·licitar com a mínim tres ofertes de diferents proveïdors amb caràcter previ a la contractació del compromís per a la prestació del servei o el lliurament del bé, amb excepció de les prestacions que, per les característiques especials de les despeses subvencionables, no hi haja en el mercat un nombre d'entitats suficient que els subministren o els presten, excepte la despesa que s'haguera realitzat amb anterioritat a la sol·licitud de la subvenció.  
  
Serà un requisit per al pagament que les entitats locals acrediten estar al corrent en el compliment de l'obligació de rendició dels comptes anuals davant de la Sindicatura de Comptes, d'acord amb el que establix l'article 199.4 de la Llei 8/2010, de 23 de juny, de la Generalitat, de règim local de la Comunitat Valenciana.  
  
Onzé. Protecció de dades  
El responsable del tractament de les dades recollides mitjançant els corresponents formularis annexos a esta convocatòria i, si és el cas, de les dades que figuren en la documentació que s'adjunte a la sol·licitud de la subvenció, és la Vicepresidència Primera i Conselleria de Cultura i Esport. Plaça de Nules, 2, 46592 València.  
La persona interessada pot contactar amb la Delegació de Protecció de Dades de la Generalitat. Passeig de l'Albereda, 16, 46656 València. Adreça electrònica: eqv@kon.ne.  
Formaran part del tractament de dades personals responsabilitat de la Vicepresidència Primera i Conselleria de Cultura i Esport les dades personals identificatives, de contacte, d'ocupació, econòmiques, de circumstàncies socials, categories especials de dades, dades especialment protegides i de qualsevol altra naturalesa que siguen recollides per mitjà de:  
- Els formularis que acompanyen esta convocatòria.  
- Els que resulten de la consulta a plataformes autonòmiques d'interoperabilitat (d'ara en avant, PAI) o a altres administracions públiques, en el cas que la persona interessada no s'haja oposat a esta consulta, d'acord amb el que s'establix en l'article 28 de la Llei 39/2015.  
- I documentació que s'entregue pels sol·licitants i representants legals.  
En relació amb la documentació presentada pels sol·licitants i representants legals que incloga dades personals de terceres persones, amb caràcter previ a la comunicació d'estes dades a la Conselleria, els sol·licitants i els representants legals estan obligats a informar estes persones interessades de la comunicació i el tractament de les seues dades personals per la Vicepresidència Primera i Conselleria de Cultura i Esport, en els termes previstos en este article.  
Les dades personals seran tractades amb la finalitat de dur a terme tota la tramitació i la gestió de la subvenció, inclosa l'admissió de sol·licituds, la verificació del compliment de les condicions i els requisits establits, la concessió de la subvenció i la verificació i el control de l'una execució i desenvolupament correctes, tot això amb base jurídica en el compliment d'una missió realitzada en interés públic, en l'exercici de poders públics conferits a la Conselleria i en el compliment de les obligacions legals derivades de la normativa prevista en la present convocatòria (com són la Llei 38/2003, de 17 de novembre, general de subvencions, i la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions) i en la resta de normes aplicables, incloent-hi les que regulen el tràmit electrònic.  
  
Així mateix, en aplicació de la normativa vigent, amb la finalitat de garantir el dret dels ciutadans a conéixer en qualsevol moment les subvencions convocades, i per a contribuir a executar els principis de publicitat i transparència, les dades de les subvencions concedides seran publicades, segons corresponga, en el diari oficial corresponent i en el Sistema Nacional de Publicitat de Subvencions i Ajudes Públiques, amb indicació, segons cada cas, de la convocatòria, el programa i el crèdit pressupostari a què s'imputen, el beneficiari, la quantitat concedida i l'objectiu o la finalitat de la subvenció, amb expressió dels diferents programes o projectes subvencionats.  
No obstant això, quedaran excloses d'esta publicació les subvencions concedides quan la publicació de les dades del beneficiari pel que fa a l'objecte de la subvenció puga ser contrària al respecte i la salvaguarda de l'honor, a la intimitat personal o familiar de les persones físiques, d'acord amb el que s'establix en la Llei orgànica 1/1982, de 5 de maig, de protecció civil del dret a l'honor, a la intimitat personal i familiar i a la pròpia imatge, i així haja sigut previst en la normativa reguladora.  
  
En concret, no es publicaran les subvencions concedides a persones físiques quan el mateix objecte de la convocatòria proporcione informació o dades especialment protegides dels beneficiaris o relatives a les categories especials de dades relacionades en els articles 9 i 10 del Reglament general de protecció de dades (RGPD), ni quan la persona física es trobe en una situació de protecció especial que puga veure's agreujada amb la publicació de les seues dades personals, en particular, quan siga víctima de violència de gènere o d'altres formes de violència contra la dona, i en este cas, es procedirà a anonimitzar la informació d'ofici o a instàncies de la persona interessada. La informació estarà disponible en les direccions www.subvenciones.gob.es i www.infosubvenciones.es.  
Amb base jurídica en el compliment de les obligacions legals derivades de la normativa prevista en esta convocatòria, així com per al compliment d'una missió realitzada en interés públic o en l'exercici de poders públics conferits a la Vicepresidència Primera i Conselleria de Cultura i Esport, les dades personals podran ser comunicades a la Plataforma autonòmica d'interoperabilitat (d'ara en avant, PAI) amb la finalitat d'efectuar la comprovació de les dades de la persona sol·licitant, així com d'altres situacions socioeconòmiques previstes per a la baremació, a altres òrgans de l'Administració pública amb competència en la matèria, entre els quals, sense caràcter limitador, s'inclouen òrgans de caràcter autonòmic, local, estatal i de la Unió Europea, òrgans judicials i del Ministeri Fiscal, el Tribunal de Comptes, la Sindicatura de Comptes de la Comunitat Valenciana, l'IGAE, el Defensor del Poble i el Síndic de Greuges de la Comunitat Valenciana, l'Agència Antifrau de la Comunitat Valenciana, la delegació de Protecció de Dades i altres tercers subjectes de dret privat amb interés legítim i/o dret d'accés en el procediment.  
Els tercers encarregats del tractament podran tindre accés a les dades per encàrrec de la Vicepresidència Primera i Conselleria de Cultura i Esport i/o de la Generalitat Valenciana, per a la prestació de serveis, segons les instruccions i les mesures de seguretat i confidencialitat establides en l'encàrrec de tractament.  
No hi ha transferències internacionals de dades.  
Totes les dades sol·licitades mitjançant el formulari de sol·licitud, així com la documentació vinculada, són necessàries per a poder tramitar la sol·licitud, per la qual cosa la falta de comunicació d'estes dades a la Vicepresidència Primera i Conselleria de Cultura i Esport comportarà les conseqüències previstes per l'ordenament jurídic.  
Les dades personals es conservaran durant el temps necessari per a complir la finalitat per a la qual s'han recollit i pels terminis que establixen les normes vigents per a complir obligacions i responsabilitats legals, i se suprimiran d'acord amb el que establix la normativa d'arxius i documentació.  
La persona interessada té dret a sol·licitar del responsable del tractament l'accés, la rectificació i la supressió de les dades de caràcter personal, així com la limitació o oposició tant al tractament d'estes dades com a no ser objecte de decisions individuals automatitzades, de manera presencial o telemàtica, de conformitat amb el que s'indica en la pàgina següent https://cutt.ly/FwI7DGGg i pot presentar una reclamació davant de l'Agència Espanyola de Protecció de Dades, si considera no atesos els seus drets o vulnerat el tractament de les seues dades personals.  
  
Per a més informació sobre el tractament de les seues dades personals, la persona interessada pot consultar el Registre de tractament de dades en https://cultura.gva.es/es/inicio  
  
Dotzé. Delegació  
Es delega en la persona titular de la Direcció General de Patrimoni Cultural la facultat per a resoldre la concessió i la denegació d'estes ajudes i se li autoritza perquè, en l'àmbit de les competències pròpies, adopte les resolucions pertinents per a l'execució d'esta resolució.  
  
Tretzé. Eficàcia  
Esta resolució produirà efectes l'endemà de ser publicada en el Diari Oficial de la Generalitat Valenciana.  
De conformitat amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i amb els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra este acte, que posa fi a la via administrativa, es podrà recórrer potestativament en reposició o bé plantejar directament un recurs contenciós administratiu, en els terminis i davant dels òrgans que s'indiquen a continuació:  
a) El recurs de reposició s'haurà d'interposar davant del vicepresident primer i conseller de Cultura i Esport en el termini d'un mes comptat des de l'endemà de publicar-se en el Diari Oficial de la Generalitat Valenciana.  
a) El recurs contenciós administratiu s'haurà de plantejar davant del Tribunal Superior de Justícia de la Comunitat Valenciana en el termini de dos mesos comptats des de l'endemà del dia en què es publique en el Diari Oficial de la Generalitat Valenciana.   
  
València, 20 de desembre de 2023.- La directora general de Patrimoni Cultural (p. d. R 13.04.2022; DOGV 9328, 29.04.2022): María del Pilar Tébar Martínez.